*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 21ης Δεκεμβρίου 1988

περί της συμβουλευτικής επιτροπής αλιείας

(89/4/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

Εκτιμώντας:

ότι συνεστήθη στον τομέα της αλιείας συμβουλευτική επιτροπή με την απόφαση 71/128/ΕΟΚ της Επιτροπής της 25ης Φεβρουαρίου 1971 (1), της οποίας το περιεχόμενο αντεκατεστάθη με αυτό της απόφασης 73/429/ΕΟΚ της 31ης Οκτωβρίου 1973 (2)·

ότι υπεδείχθη η τροποποίηση των σχετικών ρυθμίσεων για την κατανομή των εδρών στα πλαίσια της εν λόγω επιτροπής συνεπεία της προσχωρήσεως των νέων κρατών μελών στην Κοινότητα·

ότι, επιπλέον, πρέπει να προσαρμοσθεί το κείμενο της ανωτέρω αναφερομένης απόφασης σε ορισμένα σημεία δευτερεύουσας σημασίας · ότι η ανάγκη σαφηνείας οδηγεί στην πλήρη αναθεώρηση του κειμένου αυτού,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το κείμενο της απόφασης 73/429/ΕΟΚ της 31ης Οκτωβρίου 1973 περί της συστάσεως μιας συμβουλευτικής επιτροπής αλιείας αντικαθίσταται από το ακόλουθο κείμενο:

«Άρθρο 1

1. Συνιστάται στο πλαίσιο της Επιτροπής, συμβουλευτικής επιτροπής αλιείας, που καλείται στο εξής «επιτροπή».

2. Η επιτροπή αποτελείται από αντιπροσώπους των ακολούθων οικονομικών ομάδων: των παραγωγών, των συνεταιρισμών στον τομέα της αλιείας, των πιστωτικών ιδρυμάτων που ασκούν δραστηριότητα στον τομέα της αλιείας, των μισθωτών στον τομέα αυτό καθώς και των καταναλωτών.

Άρθρο 2

1. Η Επιτροπή δύναται να συμβουλευθεί την επιτροπή σε θέματα σχετικά με τις διατάξεις της κοινής αλιευτικής πολιτικής ιδίως επί των μέτρων, τα οποία οφείλει να λάβει στα πλαίσια των κανονισμών αυτών καθώς και επί όλων των κοινωνικών προβλημάτων που προκύπτουν στον τομέα της αλιείας, εξαιρέσει εκείνων που αφορούν, ως κοινωνικούς εταίρους, τους εργοδότες και τους εργαζομένους στον τομέα της αλιείας.

2. Ο πρόεδρος της επιτροπής δύναται να υποδείξει στην Επιτροπή την σκοπιμότητα να συμβουλεύεται την επιτροπή επί υποθέσεως που υπάγεται στην αρμοδιότητα της τελευταίας αυτής και για την οποία δεν της υπεβλήθη αίτηση γνώμης. Προβαίνει σ' αυτό ιδίως κατόπιν αιτήσεως μιας εκ των αντιπροσωπευομένων οικονομικών μονάδων.

Άρθρο 3

1. Η επιτροπή περιλαμβάνει 45 μέλη.

2. Οι έδρες κατανέμονται ως ακολούθως:

- 21 στους παραγωγούς στον τομέα της αλιείας,

- τρεις στους συνεταιρισμούς των προϊόντων αλιείας,

- μία στις εμπορικές τράπεζες για τις ναυτηλιακές δραστηριότητες,

- δύο στα εξειδικευμένα πιστωτικά ιδρύματα συνεταιριστικού χαρακτήρος,

- πέντε στο εμπόριο προϊόντων αλιείας,

- πέντε στις βιομηχανίες προϊόντων αλιείας,

- πέντε στους εργαζομένους στον τομεα της αλιείας,

- τρεις στους καταναλωτές.

Άρθρο 4

1. Τα μέλη της επιτροπής διορίζονται από την Επιτροπή κατόπιν προτάσεως των επαγγελματικών οργανώσεων που έχουν συσταθεί επί κοινοτικής βάσεως από τις πιο αντιπροσωπευτικές οικονομικές ομάδες που αναφέρονται στο άρθρο 1 παράγραφος 2 και των οποίων οι δραστηριότητες εντάσσονται στα πλαίσια της κοινής οργανώσεως αγοράς της αλιείας. Εν τούτοις οι αντιπρόσωποι των καταναλωτών διορίζονται κατόπιν προτάσεως της συμβουλευτικής επιτροπής καταναλωτών·

Για την πλήρωση κάθε έδρας, οι οργανισμοί αυτοί προτείνουν δύο υποψήφιους διαφορετικής ιθαγενείας.

2. Η θητεία μέλους της επιτροπής διαρκεί τρία έτη. Δύναται να ανανεωθεί. Η ασκούμενη δραστηριότητα δεν αποτελεί αντικείμενο αμοιβής.

Μετά την εκπνοή της περιόδου των τριών ετών, τα μέλη της επιτροπής συνεχίζουν να ασκούν τα καθήκοντά τους μέχρις ότου πληρωθεί η θέση τους ή ανανεωθεί η θητεία τους.

Η θητεία μέλους λήγει προ της εκπνοής της περιόδου των τριών ετών δια παραιτήσεως ή θανάτου.

Η θητεία μέλους δύναται να λήξει αν ο οργανισμός που πρότεινε την υποψηφιότητα ζητά την αντικατάστασή του.

Αντικαθίσταται για τη διάρκεια του υπολοίπου χρόνου θητείας σύμφωνα με τη διαδικασία που προβλέπεται στην παράγραφο 1.

3. Ο κατάλογος των μελών δημοσιεύεται στην Επίσημη Εφημερίδα των Ευρωπαϊκών Κοινοτήτων προς πληροφόρηση.

Άρθρο 5

Η επιτροπή εκλέγει για διάρκεια τριών ετών, έναν πρόεδρο και δύο αντιπροέδρους. Η εκλογή λαμβάνει χώρα με πλειοψηφία δύο τρίτων των παρόντων μελών.

Η επιτροπή δύναται, με την ίδια πλειοψηφία, να διορίσει και άλλα μέλη στο προεδρείο. Στην περίπτωση αυτή, το προεδρείο περιλαμβάνει, εκτός του προέδρου, ένα επί πλέον αντιπρόσωπο από κάθε αντιπροσωπευομένη οικονομική ομάδα στο πλαίσιο της επιτροπής.

Το προεδρείο προπαρασκευάζει και οργανώνει τις εργασίες της επιτροπής.

Άρθρο 6

Κατόπιν αιτήσεως μιας από τις αντιπροσωπευόμενες οικονομικές ομάδες, ο πρόεδρος δύναται να καλέσει έναν αντιπρόσωπο της ομάδος αυτής να παραστεί στις συνεδριάσεις της επιτροπής. Δύναται υπό τις αυτές προϋποθέσεις να καλέσεις να παραστεί στις εργασίες της επιτροπής ως εμπειρογνώμων, κάθε πρόσωπο που έχει ειδική αρμοδιότητα επί θέματος εγγεγραμμένου στην ημερησία διάταξη· οι εμπειρογνώμονες παρίστανται στις διαβουλεύσεις μόνο για το θέμα για το οποίο κρίθηκε αναγκαία η παρουσία τους.

Άρθρο 7

Η επιτροπή δύναται να ιδρύσει ομάδες εργασίας προς το σκοπό της διευκολύνσεως των εργασιών της.

Άρθρο 8

1. Η επιτροπή συνεδριάζει στην έδρα της Επιτροπής, κατόπιν προσκλήσεως της τελευταίας. Το προεδρείο συνεδριάζει κατόπιν προσκλήσεως του προέδρου, αφού συμφωνήσει η Επιτροπή.

2. Οι αντιπρόσωποι των ενδιαφερομένων υπηρεσιών της Επιτροπής συμμετέχουν στις συνεδριάσεις της επιτροπής, του προεδρείου ή των ομάδων εργασίας.

3. Οι υπηρεσίες της Επιτροπής επέχουν ρόλο γραμματείας της επιτροπής, του προεδρείου και των ομάδων εργασίας.

Άρθρο 9

Οι διασκέψεις της επιτροπής αναφέρονται στις αιτήσεις γνώμης που υποβάλλει η Επιτροπή. Δεν υπόκεινται σε ψηφοφορία.

Η Επιτροπή, όταν ζητά τη γνώμη της επιτροπής, δύναται να ορίσει την προθεσμία εντός της οποίας πρέπει να διατυπωθεί η γνώμη.

Οι γνώμες των αντιπροσωπευομένων οικονομικών ομάδων, αναφέρονται στα πρακτικά που υποβάλλονται στην Επιτροπή.

Στην περίπτωση που η ζητηθείσα γνώμη διατυπώνεται ομοφώνως από την επιτροπή, η τελευταία συντάσσει τα συμπεράσματα που επισυνάπτονται στα πρακτικά.

Άρθρο 10

Με την επιφύλαξη των διατάξεων του άρθρου 214 της συνθήκης, τα μέλη της επιτροπής υποχρεούνται να τηρούν το απόρρητο των πληροφοριών των οποίων έλαβαν γνώση από τις εργασίες της επιτροπής ή των ομάδων εργασίας, όταν η Επιτροπή ενημερώνει ότι η γνώμη ή το τεθέν ερώτημα αναφέρεται σε θέμα που έχει εμπιστευτικό χαρακτήρα.

Στην περίπτωση αυτή, μόνο τα μέλη της επιτροπής και οι αντιπρόσωποι των υπηρεσιών της Επιτροπής παρίστανται στις συνεδριάσεις.»

Άρθρο 2

Η παρούσα απόφαση αρχίζει να ισχύει στις 21 Δεκεμβρίου 1988.

Βρυξέλλες, 21 Δεκεμβρίου 1988.

Για την Επιτροπή

Antonio CARDOSO E CUNHA

Μέλος της Επιτροπής

(1) ΕΕ αριθ. L 68 της 22. 3. 1971, σ. 18.

(2) ΕΕ αριθ. L 355 της 24. 12. 1973, σ. 61.